## Zakon o izmjenama i dopunama Zakona o obvezama i pravima državnih dužnosnika

### NN 25/2000 (29.2.2000.), Zakon o izmjenama i dopunama Zakona o obvezama i pravima državnih dužnosnika

# ZASTUPNIČKI DOM HRVATSKOGA DRŽAVNOG SABORA

**436**

## ZAKON

### O IZMJENAMA I DOPUNAMA ZAKONA O OBVEZAMA I PRAVIMA DRŽAVNIH DUŽNOSNIKA

Članak 1.

U Zakonu o obvezama i pravima državnih dužnosnika (»Narodne
novine«, br. 101/98., 135/98. i 105/99.) u članku
1. stavak 2. mijenja se i glasi:

»Dužnosnici u smislu ovoga Zakona jesu:

- predsjednik Republike Hrvatske,

- predsjednik Hrvatskoga državnog sabora,

- predsjednik Županijskog doma Hrvatskoga državnog sabora,

- zastupnici u Hrvatskom državnom saboru,

- predsjednik i članovi Vlade Republike Hrvatske,

- predsjednik i suci Ustavnog suda Republike Hrvatske,

- guverner, zamjenik guvernera i viceguverner Hrvatske narodne
banke,

- glavni državni revizor i njegovi zamjenici,

- pučki pravobranitelj i njegovi zamjenici,

- tajnik Zastupničkog doma Hrvatskoga državnog sabora,

- tajnik Županijskog doma Hrvatskoga državnog sabora,

- tajnik Vlade Republike Hrvatske,

- zamjenik tajnika Zastupničkog doma Hrvatskoga državnog
sabora,

- zamjenik tajnika Vlade Republike Hrvatske,

- zamjenici ministara,

- pomoćnici ministara,

- tajnici ministarstava,

- ravnatelji državnih upravnih organizacija,

- župani i gradonačelnik Grada Zagreba,

- podžupani,

- predsjednik i zamjenik predsjednika Hrvatskog fonda za privatizaciju,

- ravnatelj i pomoćnici ravnatelja Hrvatskog zavoda za mirovinsko
osiguranje,

- direktor i pomoćnici direktora Hrvatskog zavoda za zdravstveno
osiguranje.«

Članak 2.

U članku 4. stavak 4. mijenja se i glasi:

»Iznimno od odredbe stavka 1. ovoga članka državni
dužnosnici mogu biti članovi upravnih ili nadzornih
odbora trgovačkih društava, ustanova i izvanproračunskih
fondova u pretežitom državnom vlasništvu ili u
kojima država ima većinski udjel, odnosno paket dionica,
ali bez prava na ikakvu materijalnu naknadu.«

Članak 3.

Članak 12. mijenja se i glasi:

»Plaće dužnosnika utvrđuju se množenjem
osnovice za obračun plaće s koeficijentom za određenog
dužnosnika.

Osnovica za obračun plaće dužnosnika je prosječna
mjesečna isplaćena plaća zaposlenih u Republici
Hrvatskoj u prethodnoj godini, koju utvrđuje Državni
zavod za statistiku i objavljuje u »Narodnim novinama«.

Koeficijenti za izračun plaće dužnosnika jesu:

```

 1. a) predsjednik Republike Hrvatske 				7,0

 2. a) predsjednik Hrvatskoga državnog sabora 			6,0

b) predsjednik Vlade Republike Hrvatske 			6,0

c) predsjednik Ustavnog suda Republike Hrvatske 		6,0

 3. a) predsjednik Županijskog doma Hrvatskoga

državnog sabora							 5,7

b) potpredsjednik, zamjenik predsjednika Vlade

Republike Hrvatske 						5,7

 4. a) potpredsjednici Zastupničkog doma Hrvatskoga
državnog sabora 						5,5

b) potpredsjednici Vlade Republike Hrvatske 			5,5

c) guverner Hrvatske narodne banke 				5,5

 5. a) potpredsjednici Županijskog doma Hrvatskoga

državnog sabora 						5,3

 6. a) predsjednici radnih tijela Zastupničkog doma

Hrvatskoga državnog sabora 					5,0

b) suci Ustavnog suda Republike Hrvatske 			5,0

c) ministri u Vladi Republike Hrvatske 			5,0

d) glavni državni revizor 					5,0

e) pučki pravobranitelj 					5,0

 7. a) predsjednici radnih tijela Županijskog doma

Hrvatskoga državnog sabora 					4,7

 8. a) potpredsjednici radnih tijela Zastupničkog
doma

Hrvatskoga državnog sabora 					4,5

b) zamjenik i viceguverner Hrvatske narodne banke 		4,5

 9. a) potpredsjednici radnih tijela Županijskog doma

Hrvatskoga državnog sabora 					4,4

10. a) zastupnici Hrvatskoga državnog sabora 			4,2

b) tajnik Zastupničkog doma Hrvatskoga državnog

sabora 								4,2

c) tajnik Vlade Republike Hrvatske 				4,2

d) zamjenici ministra 						4,2

e) zamjenici glavnog državnog revizora 			4,2

11. a) tajnik Županijskog doma Hrvatskoga državnog

sabora 								4,0

b) zamjenik tajnika Zastupničkog doma

Hrvatskoga državnog sabora 					4,0

c) župani i gradonačelnik Grada Zagreba 			4,0

d) zamjenik tajnika Vlade Republike Hrvatske 			4,0

12. a) zamjenici pučkog pravobranitelja 			3,8

13. a) ravnatelji državnih upravnih organizacija		3,7

b) ravnatelj Hrvatskog zavoda za mirovinsko

osiguranje 							3,7

c) direktor Hrvatskoga zavoda za zdravstveno

osiguranje 							3,7

d) predsjednik Hrvatskog fonda za privatizaciju		3,7

14. a) pomoćnici ministra 					3,5

b) tajnici ministarstava 					3,5

c) podžupani 							3,5

d) zamjenik predsjednika Hrvatskog fonda za

privatizaciju 							3,5

15. a) pomoćnici ravnatelja Hrvatskog zavoda za

mirovinsko osiguranje 					3,3

b) pomoćnici direktora Hrvatskog zavoda za

zdravstveno osiguranje 					3,3
```

Plaća dužnosnika uvećava se za 0,5% za svaku
navršenu godinu radnog staža, a najviše za 20%.«

Članak 4.

Članak 12a. briše se.

Članak 5.

U članku 12c. riječi: »i 12a.« brišu
se.

Članak 6.

Iza članka 13. dodaju se članci 13a. i 13b. koji
glase:

»Članak 13a.

Zastupnik ima pravo na zastupnički paušal za povećane
materijalne troškove u obavljanju zastupničke dužnosti
u mjesečnom iznosu od 10 dnevnica za službeno putovanje
u Republici Hrvatskoj.

Zastupnički paušal ne podliježe oporezivanju.

Članak 13b.

Plaće, odnosno naknade članova uprava trgovačkih
društava, ravnatelja ili drugih voditelja ustanova, te njima
odgovarajućih organa (tijela) drugih pravnih osoba, u kojima
država ima većinski udjel, odnosno paket dionica, ili
koje su u pretežitom vlasništvu države, ili kojih
je osnivač država, utvrdit će se prema odredbi
članka 12. ovoga Zakona, s time da ne mogu biti više
od primjenom ove odredbe utvrđenih plaća ministara.

Vlada Republike Hrvatske će u roku od 30 dana od dana stupanja
na snagu ovoga Zakona odrediti koeficijente za utvrđivanje
plaća u određenim vrstama pravnih osoba iz stavka 1.
ovoga članka.

Skupštine, nadzorni odbori i uprave trgovačkih društava,
upravna vijeća ili njima odgovarajući kolegijalni
organi ustanova i njihovi ravnatelji, te odgovarajući organi
drugih pravnih osoba dužni su u roku od 30 dana od dana kada
Vlada odredi koeficijente za utvrđivanje plaća sukladno
odredbi stavka 2. ovoga članka, izmijeniti postojeće
ugovore ili rješenja o plaćama osoba iz stavka 1. ovoga
članka.«

Članak 7.

Članak 15. mijenja se i glasi:

»Dužnosnici nakon prestanka obnašanja dužnosti
sve do početka ostvarivanja plaće po drugoj osnovi
ili do ispunjenja uvjeta za mirovinu, imaju šest mjeseci
od dana prestanka obnašanja dužnosti, pravo na naknadu
u visini plaće koju ostvaruje dužnosnik na toj dužnosti,
a sljedećih šest mjeseci pravo na naknadu u visini
50% plaće koju ostvaruje dužnosnik na toj dužnosti.

Iznimno od odredbe stavka 1. ovoga članka dužnosnik
kome nakon prestanka obnašanja dužnosti do ostvarivanja
prava na mirovinu po općim propisima nedostaje manje od
godinu dana, ima pravo na naknadu u visini plaće koju ostvaruje
dužnosnik na toj dužnosti do ostvarivanja prava na mirovinu,
ali ne duže od godinu dana.«

Članak 8.

Odredba članka 3. stavka 4. ovoga Zakona naće se
primjenjivati u 2000. godini.

Naknada plaće dužnosnika koji su pravo na naknadu plaća
ostvarili do stupanja na snagu ovoga Zakona uskladit će
se s odredbom članka 7. ovoga Zakona u roku od 30 dana
od dana njegova stupanja na snagu.

Članak 9.

Ovlašćuje se Odbor za zakonodavstvo Zastupničkog
doma Hrvatskoga državnog sabora da utvrdi i izda pročišćeni
tekst Zakona o obvezama i pravima državnih dužnosnika.

Članak 10.

Ovaj Zakon stupa na snagu danom objave u »Narodnim novinama«,
a primjenjuje se od 1. ožujka 2000.

Klasa: 023-03/00-01/03
Zagreb, 24. veljače 2000.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**Zlatko Tomčić, dipl. ing.,** v. r.

Zakon, NN 25/2000-436
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)